Komisijos reglamentas (EB) Nr. 2483/1999,
1999 m. lapkričio 25 d.
iš Kinijos Liaudies Respublikos kilmės 4 kategorijos tekstilės gaminių importo kiekybinės normos atimantis kiekį, atitinkantį tą, kuris buvo importuotas į Europos bendriją apeinant Europos bendrijos ir Kinijos Liaudies Respublikos susitarimą dėl prekybos tekstilės gaminiais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. spalio 12 d. Tarybos reglamentą (EEB) Nr. 3030/93 dėl tam tikrų tekstilės gaminių importo iš trečiųjų šalių bendrųjų taisyklių [1] su paskutiniais pakeitimais, padarytais Komisijos reglamentu (EB) Nr. 1072/1999 [2], ypač jo 15 straipsnį kartu su 17 straipsniu,
(1) Kadangi po tyrimų ir tolesnių patikrinimų, atliktų tiek Bendrijoje, tiek kitur, talkininkaujant trečiųjų šalių institucijoms ir laikantis Reglamento (EEB) Nr. 3030/93 IV priede nustatytos tvarkos, Komisija priėjo išvados, kad 1995 ir 1996 m. 5408295 vienetai 4 kategorijos tekstilės gaminių (marškinėlių) buvo importuoti į Europos bendriją apeinant Reglamento (EEB) Nr. 3030/93 nuostatas ir kad jie fiziškai buvo kilę iš Kinijos Liaudies Respublikos, o į Europos bendriją buvo importuoti nedeklaruojant Kinijos kilmės arba melagingai deklaruojant kilmę;
(2) Kadangi į Kinijos Liaudies Respubliką buvo kreiptasi dėl konsultacijų ir jos buvo surengtos siekiant išaiškinti padėtį ir nustatyti tikrąją atitinkamų gaminių kilmės vietą, pirmiausia remiantis Europos Komisijos pateiktais dokumentiniais įrodymais, taip pat susitarti dėl atitinkamos kategorijos gaminių eksporto iš Kinijos Liaudies Respublikos į Europos bendriją kiekybinės normos lygiaverčio pakoregavimo;
(3) Kadangi 1999 m. liepos 6 d. buvo susitarta dėl pakoregavimo, kuris turėtų būti padarytas ir kuris laikomas patenkinamu sprendimu, kaip apibrėžta Reglamento Nr. 3030/93 15 straipsnyje, iš dviejų metinių prekių kiekių atimant 5408295 vienetus 4 kategorijos prekių;
(4) Kadangi pagal esamą dvišalį susitarimą dėl prekybos tekstilės gaminiais ir drabužiais, kurio galiojimo laikas baigsis 1999 m. gruodžio 31 d., turėtų būti padarytas pirmasis 1999 kvotos metams nustatytos kiekybinės normos koregavimas;
(5) Kadangi antrasis koregavimas turėtų būti taikomas 2000 kvotos metų kiekybinei normai;
(6) Kadangi šiame reglamente numatytos priemonės atitinka Reglamentu (EEB) Nr. 3030/93 įsteigto Tekstilės komiteto nuomonę,
PRIĖMĖ ŠĮ REGLAMENTĄ:
1 straipsnis
Europos bendrijos ir Kinijos Liaudies Respublikos susitarimo dėl prekybos tekstilės gaminiais, su paskutiniais pakeitimais, padarytais 1998 m. lapkričio 20 d. parafuotu Susitarimu pasikeičiant raštais, III priede nustatyta 4 kategorijai priskiriamų gaminių 1999 m. kiekybinė norma [3] sumažinama 2704147 vienetais.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. lapkričio 25 d.